CELEX: 32018D0753
Language: el
Date: 2018-05-22 00:00:00
Title: Απόφαση (ΕΕ) 2018/753 της Επιτροπής, της 22ας Μαΐου 2018, που επιβεβαιώνει τη συμμετοχή της Ιρλανδίας στην οδηγία 2013/33/ΕΕ του Ευρωπαϊκού Κοινοβουλίου και του Συμβουλίου σχετικά με τις απαιτήσεις για την υποδοχή των αιτούντων διεθνή προστασία

23.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 126/8
            
         ΑΠΌΦΑΣΗ (ΕΕ) 2018/753 ΤΗΣ ΕΠΙΤΡΟΠΉΣ
   της 22ας Μαΐου 2018
   που επιβεβαιώνει τη συμμετοχή της Ιρλανδίας στην οδηγία 2013/33/ΕΕ του Ευρωπαϊκού Κοινοβουλίου και του Συμβουλίου σχετικά με τις απαιτήσεις για την υποδοχή των αιτούντων διεθνή προστασία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη το πρωτόκολλο αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 4,
   Έχοντας υπόψη την κοινοποίηση που υπέβαλε η Ιρλανδία σχετικά με την επιθυμία της να αποδεχθεί και να δεσμευθεί από την οδηγία 2013/33/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (1),
   Εκτιμώντας τα ακόλουθα:
   
               (1)
            
            
               Η οδηγία 2013/33/ΕΕ εκδόθηκε στις 26 Ιουνίου 2013. Τα κράτη μέλη είχαν προθεσμία έως τις 20 Ιουλίου 2015 για να θέσουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους προς την οδηγία.
            
         
               (2)
            
            
               Με επιστολή της στις 24 Ιανουαρίου 2018, η Ιρλανδία κοινοποίησε την επιθυμία της να αποδεχθεί και να δεσμευθεί από την οδηγία 2013/33/ΕΕ.
            
         
               (3)
            
            
               Στις 20 Φεβρουαρίου, στις 4 Απριλίου και στις 9 Απριλίου 2018, η Ιρλανδία διαβίβασε στην Επιτροπή νομοσχέδιο για τη μεταφορά της οδηγίας 2013/33/ΕΕ στο εθνικό δίκαιο. Το νομοσχέδιο δεν έχει ακόμα ολοκληρωθεί.
            
         
               (4)
            
            
               Δεδομένου ότι οι προϋποθέσεις συμμετοχής της Ιρλανδίας πληρούνται, η συμμετοχή της Ιρλανδίας στην οδηγία 2013/33/ΕΕ θα πρέπει να επιβεβαιωθεί, σύμφωνα με τη διαδικασία που προβλέπεται στο άρθρο 331 παράγραφος 1 της Συνθήκης για τη λειτουργία της Ευρωπαϊκής Ένωσης.
            
         
               (5)
            
            
               Είναι αναγκαίο να ληφθούν μεταβατικά μέτρα για να μπορέσει η Ιρλανδία να ολοκληρώσει τη διαδικασία θέσης σε ισχύ των νομοθετικών, κανονιστικών και διοικητικών διατάξεων που είναι αναγκαίες για τη συμμόρφωσή της με την οδηγία 2013/33/ΕΕ. Καθώς η Ιρλανδία βρίσκεται ήδη σε προχωρημένο στάδιο προετοιμασίας του σχεδίου μέτρων για τη μεταφορά της εν λόγω οδηγίας στο εθνικό δίκαιο με σκοπό την έγκρισή του, κρίνεται εύλογο να ζητηθεί από την Ιρλανδία να ολοκληρώσει τη διαδικασία έως τις 30 Ιουνίου 2018 το αργότερο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Επιβεβαιώνεται η συμμετοχή της Ιρλανδίας στην οδηγία 2013/33/ΕΕ.
   2.   Η οδηγία 2013/33/ΕΕ εφαρμόζεται στην Ιρλανδία σύμφωνα με την παρούσα απόφαση από τις 24 Μαΐου 2018.
   Άρθρο 2
   Η Ιρλανδία θέτει σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή της προς την οδηγία 2013/33/ΕΕ το αργότερο έως τις 30 Ιουνίου 2018. Η Ιρλανδία ανακοινώνει αμέσως στην Επιτροπή το κείμενο των εν λόγω διατάξεων. Οι διατάξεις αυτές περιέχουν αναφορά στην οδηγία 2013/33/ΕΕ ή συνοδεύονται από την αναφορά αυτή κατά την επίσημη δημοσίευσή τους. Η Ιρλανδία καθορίζει τον τρόπο με τον οποίο πρέπει να γίνει η σχετική αναφορά.
   Άρθρο 3
   Η παρούσα απόφαση αρχίζει να ισχύει στις 24 Μαΐου 2018.
   
      Βρυξέλλες, 22 Μαΐου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 180 της 29.6.2013, σ. 96.